
Zöld Homlokzatok
A szerző(k) neve: Ádám Ivett, Vágó Bálint

Pécsi Tudományegyetem
Pollack Mihály Műszaki Főiskolai Kar
Konzulens(ek): Dr. Széll Attila Béla egyetemi docens
Dr Németh Pál egyetemi docens Pécz Tibor egyetemi tanársegéd
Az általunk készített TDK dolgozat a Zöld Homlokzatokkal foglalkozik. Vagyis olyan homlokzati kialakításokkal melyeken a homlokzatburkolat szerepét valamilyen élő zöld növényzet tölti be. Azért tartjuk fontosnak a növények bevonását az építészetben, mert ez a fenntartható építészet egyik fontos alappillére. A növekvő városokban egyre kevesebb a zöldfelület és az emberek egyre több időt töltenek az épületeken belül. A növényeknek fontos élettani, pszichológiai hatásai vannak. Legfontosabb szerepük az, hogy oxigént termelnek, megkötik a port, ezáltal tisztítják a levegőt, illetve segítenek a megfelelő páratartalom kialakításában. Az épületeken elhelyezett növények a városi zöldfelületek nagyságát is növelik, anélkül, hogy gyakorlatilag helyet foglalnának el.
A zöld homlokzat legegyszerűbb megfogalmazása a homlokzati síkra futtatott vagy ültetett növények egybefüggő felülete alkotja. Ezek a felületek egyszerűen kialakíthatóak olyan futó növényzetekkel melyek képesek a nyers falfelületen megmaradni.
Az általunk feldolgozott témában a telepített zöldfalakkal foglalkozunk. A növényzetet egy speciálisan kialakított az épület falához erősített váz (segédszerkezet) tartja. Erre a segédszerkezetre kerülnek a ferde kialakítású műanyag tárolók, (kazetták) melyek alkalmasak a növényzettel való betelepítésre.
A tárolókba helyezett termőföld vagy táptalaj képes termőközeget biztosítani a növényzetnek. Így nem csak futtatott formában kerülhetnek kialakításra a zöldfalak. Ezek a szorosan egymás mellé fűzött kazetták egymásnak nedvességet adnak át és az egymásba kapcsolódó cső rendszerük segítségével a tápoldatot könnyen a növényekhez juttatják. Dolgozatunkban az utóbbi szerkezetekkel kívánunk foglalkozni bővebben megvizsgálva annak az épületszerkezetekre gyakorolt hatását. A jelen forgalomban lévő szerkezetek igen drágák, ezért mi egy házilag elkészíthető rendszert mutatunk be.
A téma alkalmazását, felhasználhatóságának lehetőségeit egy pécsi példán keresztül mutatjuk be. A dolgozat befejezése képen egy, a Király utcában lévő még beépítetlen telket határoló tűzfalra készítünk egy installációt.



